text: Vejle kåres til årets ungdomskommune 
  04 marts 2011 kl. 17.22
  Vejle har sat turbo på udviklingen af ungdomskulturen. Politikerne inddrager de unge og giver dem styringen af nye projekter.
  Derfor kårer DUF ? Dansk Ungdoms Fællesråd, Vejle til årets ungdomskommune. Prisen blev overrakt fredag.
  En kulturfestival, koncerter og et nyhedssite for unge er blandt de initiativer, som de unge selv har skabt med hjælp fra kommunen.
   
  - Ved at skabe rammerne for en aktiv hverdag med alsidige foreningstilbud og initiativer inden for ungekulturen, har Vejle demonstreret en slagkraftig vilje til at inddrage de unge. Gevinsten for Vejle er ikke bare titlen som årets ungdomskommune 2011, men også en gruppe stærke unge i frivillige fællesskaber, der engagerer sig i samfundet, siger DUFs formand Martin Justesen.
  